
	(protokols Nr.14; 74.p.)



Par grozījumiem Gulbenes novada pašvaldības domes 2026.gada 13.aprīļa lēmumā Nr. GND/2026/250 “Par projekta “Ražošanas ēkas ar biroja telpām būvniecība Vītolu ielā 13, Gulbenē” pieteikuma iesniegšanu un līdzfinansējuma nodrošināšanu”

Gulbenes novada pašvaldības dome 2026.gada 13.aprīlī pieņēma lēmumu Nr. GND/2026/250 “Par projekta “Ražošanas ēkas ar biroja telpām būvniecība Vītolu ielā 13, Gulbenē” pieteikuma iesniegšanu un līdzfinansējuma nodrošināšanu” (turpmāk – Lēmums), ar kuru tika atbalstīta projekta pieteikuma iesniegšana Centrālajā finanšu un līgumu aģentūrā Eiropas Savienības kohēzijas politikas programmas 2021.–2027.gadam 6.1.1.3.pasākuma “Atbalsts uzņēmējdarbībai nepieciešamās publiskās infrastruktūras attīstībai, veicinot pāreju uz klimatneitrālu ekonomiku” ietvaros.
Izvērtējot Lēmumā norādīto informāciju, konstatēts, ka tajā kļūdaini norādīts projekta finansējuma avots, kā arī ir aktualizējusies informācija par projekta kopējām izmaksām un finansējuma sadalījumu. 
Projekta finansējuma avots ir Taisnīgas pārkārtošanās fonds (turpmāk - TPF), nevis Eiropas Reģionālās attīstības fonds (ERAF).
Pēc projekta iesnieguma precizēšanas un finanšu aprēķinu aktualizēšanas ir precizētas projekta kopējās izmaksas un finansējuma sadalījums. Projekta kopējās izmaksas ir 1 812 832,37 EUR (viens miljons astoņi simti divpadsmit tūkstoši astoņi simti trīsdesmit divi euro trīsdesmit septiņi centi), no tām attiecināmās izmaksas ir 1 812 832,37 EUR, kur 77,44 % jeb 1 403 885,19 EUR (viens miljons četri simti trīs tūkstoši astoņi simti astoņdesmit pieci euro deviņpadsmit centi) veido TPF finansējums un 22,56 % jeb 408 947,18 EUR (četri simti astoņi tūkstoši deviņi simti četrdesmit septiņi euro astoņpadsmit centi) ir līdzfinansējums, tai skaitā 262 154,90 EUR (divi simti sešdesmit divi tūkstoši viens simts piecdesmit četri euro deviņdesmit centi) ir Gulbenes novada pašvaldības līdzfinansējums un 146 792,28 EUR (viens simts četrdesmit seši tūkstoši septiņi simti deviņdesmit divi euro divdesmit astoņi centi) ir privātās attiecināmās izmaksas. Projekta ietvaros ir iespējams saņemt avansu 50% apmērā no TPF līdzekļiem. 
Ņemot vērā minēto, nepieciešams precizēt Lēmumā norādīto informāciju par projekta finansējuma avotu, projekta finansējuma sadalījumu, kā arī projekta realizācijai nepieciešamā līdzfinansējuma un priekšfinansējuma apmēru.
Ievērojot minēto un pamatojoties uz Pašvaldību likuma 10.panta pirmās daļas 21.punktu, kas nosaka, ka dome ir tiesīga izlemt ikvienu pašvaldības kompetences jautājumu; tikai domes kompetencē ir pieņemt lēmumus citos ārējos normatīvajos aktos paredzētajos gadījumos, atklāti balsojot: ar 10 balsīm "Par" (Andis Caunītis, Dāvis Uiska, Gunārs Babris, Gunārs Ciglis, Guntis Princovs, Ivars Kupčs, Jānis Barinskis, Liena Silauniece, Normunds Mazūrs, Valtis Krauklis), "Pret" – 2 (Artūrs Smagars, Intars Liepiņš), "Atturas" – 1 (Ainārs Brezinskis), "Nepiedalās" – nav, Gulbenes novada pašvaldības dome NOLEMJ:
1. IZDARĪT Gulbenes novada pašvaldības domes 2026.gada 13.aprīļa lēmumā Nr. GND/2026/250 “Par projekta “Ražošanas ēkas ar biroja telpām būvniecība Vītolu ielā 13, Gulbenē” pieteikuma iesniegšanu un līdzfinansējuma nodrošināšanu” šādus grozījumus:
1.1.  aizstāt lēmuma tekstā saīsinājumu "ERAF" ar vārdiem "Taisnīgas pārkārtošanās fonds" attiecīgajā locījumā;
1.2.  izteikt 2. un 3. punktu šādā redakcijā:
“2. NODROŠINĀT projekta realizācijai nepieciešamo Gulbenes novada pašvaldības līdzfinansējumu 408 947,18 EUR (četri simti astoņi tūkstoši deviņi simti četrdesmit septiņi euro astoņpadsmit centi) apmērā, ņemot aizņēmumu Valsts kasē.
3. NODROŠINĀT projekta realizācijai nepieciešamo priekšfinansējumu 701 942,60 EUR (septiņi simti viens tūkstotis deviņi simti četrdesmit divi euro sešdesmit centi) apmērā, ņemot aizņēmumu Valsts kasē.”
2. UZDOT lēmuma izpildes kontroli veikt Gulbenes novada pašvaldības izpilddirektorei.

